## Odluka Vijeća za elektroničke medije klasa: 612-12/14-02/0008, urbroj: 567-06/04-14-02 od 18. rujna 2014.

### NN 114/2014 (26.9.2014.), Odluka Vijeća za elektroničke medije klasa: 612-12/14-02/0008, urbroj: 567-06/04-14-02 od 18. rujna 2014.

114 26.09.2014 Odluka Vijeća za elektroničke medije klasa: 612-12/14-02/0008, urbroj: 567-06/04-14-02 od 18. rujna 2014.

VIJEĆE ZA ELEKTRONIČKE MEDIJE

2184

Vijeće za elektroničke medije u sastavu Mirjana Rakić, predsjednica Vijeća, Damir Hajduk, zamjenik predsjednice Vijeća te Suzana Kunac, Alemka Lisinski, Vesna Roller i Gordana Simonović kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09, 84/11, 94/13 i 136/13), članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13), a na temelju Obavijesti o namjeri davanja koncesija za obavljanje djelatnosti pružanja medijskih usluga radija br. 03/14 (»Narodne novine« broj 84/14) na 41-14 sjednici održanoj 18. rujna 2014., donijelo je

ODLUKU

I. Poništava se Obavijest o namjeri davanja koncesija za obavljanje djelatnosti pružanja medijskih usluga radija br. 03/14 od 10. srpnja 2014., klasa: 612-12/14-02/0008, urbroj: 567-06/04-14-01 objavljena u »Narodnim novinama« broj 84 od 14. srpnja 2014. godine.

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. Zakona o elektroničkim medijima (»Narodne novine« broj 153/09, 84/11, 94/13 i 136/13 – dalje: ZEM), Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13), te provedenih pripremnih radnji za davanje koncesija te tehničke podloge koju je utvrdila Hrvatska regulatorna agencija za mrežne djelatnosti (HAKOM), Vijeće za elektroničke medije je objavilo Obavijest o namjeri davanja koncesija za obavljanje djelatnosti pružanja medijskih usluga radija br. 03/14 od 10. srpnja 2014., klasa: 612-12/14-02/0008, urbroj: 567-06/04-14-01 objavljenu u »Narodnim novinama« broj 84 od 14. srpnja 2014. godine za područje Osječko-baranjske županije (Z-OS); 89,7 MHz, 91,0 MHz, 100,6 MHz, 106,2 MHz.

Rok za dostavu ponude sukladno Obavijesti o namjeri davanja koncesije za obavljanje djelatnosti pružanja medijskih usluga radija br. 03/14 bio je 13. kolovoza 2014.

U roku za dostavu ponuda jedina pristigla ponuda bila je ona trgovačkog društva Slavonski radio d.o.o. iz Osijeka.

Utvrđeno je kako ponuda trgovačkog društva Slavonski radio d.o.o. iz Osijeka ne udovoljava formalnim uvjetima sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 03/14.

Uvidom u ponudu, poglavlje 1., prilog 1. – Izvadak iz sudskog registra te prilog 2. – Prijava vlasničke strukture utvrđeno je kako je osnivač te jedini član društva ponuditelja, trgovačko društvo Glas Slavonije d.d. iz Osijeka.

Uvidom u impressum dnevnog lista Glas Slavonije utvrđeno je kako je izdavač trgovačko društvo Glas Slavonije d.d. iz Osijeka.

Koncesijsko područje za koje je obavijest raspisana, područje Osječko-baranjske županije (Z-OS) predstavlja koncesiju lokalne razine pokrivanja.

Člankom 54. stavkom 1. alinejom 6. ZEM-a propisano je da se nedopuštenom koncentracijom u smislu ovog Zakona smatra ako nakladnik televizije i/ili radija koji ima koncesiju regionalne ili lokalne razine pokrivanja i istodobno, u istom ili susjednom području, izdaje dnevne novine lokalnog značenja.

Člankom 55. ZEM-a propisano je da se smatra da postoji nedopuštena koncentracija u području medija i u slučajevima iz članka 54. ovog Zakona ako u kapitalu drugog nakladnika televizije i/ili radija, novinskog nakladnika dnevnog tiska ili novinske agencije ima udjel iznad utvrđene visine kapitala, fizička ili pravna osoba koja je osnivač nakladnika televizije i/ili radija ili pružatelja medijskih usluga iz članka 79. ovog Zakona, odnosno osnivač, ili s njim povezane osobe u smislu članka 53. ovog Zakona.

Člankom 56. stavkom 1. ZEM-a propisano je da Vijeće za elektroničke medije neće dati koncesiju najpovoljnijem ponuditelju odabranom u provedenom postupku davanja koncesije ako se utvrdi da bi davanjem koncesije nastala nedopuštena koncentracija u smislu ovoga Zakona.

Člankom 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija propisano je kako će Vijeće donijeti odluku o poništenju nadmetanja ako nije podnesena niti jedna prihvatljiva ponuda prema uvjetima iz obavijesti.

Kako je razvidno da bi davanjem koncesije ponuditelju Slavonski radio d.o.o., čiji je jedini član i osnivač trgovačko društvo Glas Slavonije d.d., izdavač dnevnih novina lokalnog značaja, nastala nedopuštena koncentracija u smislu Zakona o elektroničkim medijima, odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/14-02/0008
Urbroj: 567-06/04-14-02
Zagreb, 18. rujna 2014.

AGENCIJA ZA ELEKTRONIČKE MEDIJE
VIJEĆE ZA ELEKTRONIČKE MEDIJE

Mirjana Rakić, v. r.

Odluka, NN 114/2014-2184